TOP แรงในรอบ 1 เดือน โบรกฯเล็งกำไรปี 58 สูงกว่าตลาดคาด-จากค่าการกลั่นสูง
TOP แรงในรอบ 1 เดือน โบรกฯเล็งกำไรปี 58 สูงกว่าตลาดคาด-จากค่าการกลั่นสูง
24 มิ.ย. 2558

ผู้สื่อข่าวรายงานว่า บริษัท ไทยออยล์ จำกัด (มหาชน) หรือ TOP ณ เวลา 10.44 น. อยู่ที่ระดับ 56.00 บาท บวก 1.75 บาท หรือ 3.23% ด้วยมูลค่าซื้อขาย 365.77 ล้านบาท ราคาหุ้นปรับตัวขึ้นต่อเนื่องนับตั้งแต่ยืนที่ระดับ 51.75 บาท เมื่อวันที่ 14 พ.ค. 58 จนถึงล่าสุดหุ้นปรับตัวขึ้นแล้ว 8.21% แรงในรอบ 1 เดือน

บล.ซีไอเอ็มบี(ประเทศไทย)ระบุในบทวิเคราะห์ฯวันนี้ (24 มิ.ย.) ว่า แนะ”ซื้อ”หุ้น TOP โดยมีราคาเป้าหมาย 68 บาท โดยเชื่อว่าผลกำไรปี 2558 จะสูงกว่าที่ตลาดคาดการณ์ไว้และต่อเนื่องไปถึงผลกำไรในปี 2559-2560 ด้วย จากค่าการกลั่นที่อยู่ในระดับสูงเนื่องจากภาวะ oversupply ของน้ำมันดิบเบา (light sweet crude) จึงปรับเพิ่มประมาณการผลกำไรปี 2558-2560 เพิ่มขึ้น 1.9-19.3% เพื่อสะท้อนมุมมองเชิงบวกต่อค่าการกลั่นมากขึ้น
โดยปรับเพิ่มราคาเป้าหมายเป็น 68 บาท อ้างอิง EV/EBITDA 6.5 เท่า (-0.5 s.d. จากค่าเฉลี่ย 6 ปีย้อนหลัง) แม้ในช่วงที่ค่าการกลั่นตกต่ำแต่ TOP ยังสามารถมีกำไรที่ดีได้จากการลดต้นทุนน้ำมันดิบและลดเชื้อเพลิงที่สูญเสียไปในระบบ (fuel loss)
ทั้งนี้ เชื่อว่าปัจจัยหนุนระยะสั้นจะมาจากผลกำไรไตรมาส 2/58 ที่แข็งแกร่ง และการปรับประมาณการผลกำไรปี 2558-2560 เพิ่มของตลาด